የህዳሴው ግድብ ለኢንዱስትሪ ፓርኮች ውጤታማነት   ትልቅ አቅም እንደሚሆን ተገለጸ
አዲስ አበባ፡- የህዳሴው ግድብ የኃይል ፍላጎትን ከማሟላት አንጻር ለኢንዱስትሪ ፓርኮች ውጤታማነት ትልቅ አቅም እንደሆነ ተገለጸ፡፡ የኢንዱስትሪ ፓርኮች
 ከሚያስፈልጋቸው አጠቃላይ የኃይል አቅርቦት አንጻር አሁን እየተጠቀሙ ያሉት ሠላሳ በመቶ የሚሆነውን ብቻ መሆኑም ተጠቆመ፡፡ 
የኢንዱስትሪ ፓርኮች ልማት ኮርፖሬሽን ምክትል ዋና ሥራ አስፈጻሚ አቶ ሽፈራው ሰለሞን በተለይ ለአዲስ ዘመን እንደገለጹት፣ የህዳሴው ግድብ የኢንዱስትሪ ፓርኮችን የኃይል ፍላጎት ከማሟላት አንጻር ትልቅ አቅም ነው፡፡ የኢንዱስትር ፓርኮች ከሚያስፈልጋቸው አጠቃላይ የኃይል አቅርቦት አንጻር አሁን እየተጠቀሙ ያሉት ሠላሳ በመቶ የሚሆነውን ብቻ ነው፡፡ ወደፊት ኢንዱስትሪዎች በሙሉ አቅማቸው ማምረት ሲጀምሩና የማስፋፋት ሥራዎችን ሲሠሩ ከፍተኛ የኃይል አቅርቦት ያስፈልጋቸዋል። 
ኢንዱስትሪዎች የኃይል ፍላጎታቸው ተሟልቶ በሙሉ አቅማቸው ማምረት የሚችሉት አስተማማኝ የኃይል አቅርቦት ሲያገኙ ያሉት አቶ ሽፈራው፣ለዚህም የህዳሴው ግድብ በጉጉት የሚጠበቅ አስተማማኝ የኃይል አማራጭ ነው ብለዋል። 
የኢንዱስትሪ ፓርኮች አንዱ መመዘኛ አስተማማኝ የኃይል አቅርቦት ይዞ መገኘት እንደሆነ በመናገር አሁን ባለው ተጨባጭ ሁኔታ ኢንዱስትሪዎች በኃይል እጥረት እየተፈተኑ መሆኑን ገልጸዋል፡፡ የኢንዱስትሪ ፓርኮች የቱንም ያህል ቢገነቡ በኃይል አቅርቦት ችግር ማምረት ከተሳናቸው የሚያስገኙት ኢኮኖሚያዊ ጥቅም ውስን ነው ብለዋል። 
ኢትዮጵያ ከግብርና መር ኢኮኖሚ ወደ ኢንዱስትሪ የምታደርገው ሽግግር ውጤታማ እንዲሆን መንግሥት የኢንዱስትሪ ፓርኮች ሲገነቡ እግር በእግር የኃይል ማመንጫ ሥራዎችንም መሥራቱን አስታውሰው፣ጊቤ፣ ጣና በለስ ፣ተከዜና
 ሌሎችም የኃይል ማመንጫዎች ለኢንዱስትሪው ዘርፍ ትልቅ አቅም ቢፈጥሩም ዛሬም በኃይል እጥረት ምክንያት የሀገሪቱ ኢንዱስትሪዎች በሙሉ አቅማቸው እያመረቱ አለመሆኑን ጠቅሰዋል፡፡ 
የህዳሴው ግድብ ኢትዮጵያ ወደፊት ለያዘችው የኢኮኖሚ አቅጣጫ ግንባር ቀደም ሚና ከሚኖራቸው የኃይል አማራጮች የመጀመሪያው ነው ያሉት አቶ ሽፈራው፣ ግድቡ ተያይዥ ኢኮኖሚያዊ ጥያቄዎችንም የመመለስ አቅም ያለው ነው ብለዋል፡፡ 
እንደ አቶ ሽፈራው ገለጻ የህዳሴው ግድብ ኢትዮጵያን ከድህነት ያላቅቃል ሲባል ዋና መገለጫው የኃይል አቅርቦት ችግርን በመፍታት ኢንዱስትሪዎች እንዲያብቡ አቅም ይሆናል ማለት እንደሆነም አብራርተዋል፡፡ 
ኢንዱስትሪዎች ሲስፋፉና በሙሉ አቅማቸው ማምረት ሲጀምሩ በርካታ ሰዎች የሥራ ዕድል ያገኛሉ፤ ከፍተኛ የምርት መጠን ለውጭ ገበያ ይቀርባል፡፡ የሀገሪቱ የውጭ ምንዛሬ ያድጋል፤ የዜጎች ገቢ ይጨምራል፡፡ ኢትዮጵያ የካፒታል አቅሟ እያደገ በመጣ ጊዜ በአፍሪካ ቀንድ የጠንካራ ኢኮኖሚ ባለቤት መሆን ያስችላታል ብለዋል፡፡ ግድቡ የመጪዋን ኢትዮጵያ ዕጣ ፈንታ ይወስናል የሚባለውም እነዚህን ተያያዥ የኢኮኖሚ ዕድገቶች ስለሚያመጣ መሆኑንም አመልክተዋል፡፡ 
የህዳሴው ግድብ ለኢንዱስትሪዎች ተስፋ ብቻ ሳይሆን የመጪውን ትውልድ የመኖርና ያለመኖር ጉዳይ የሚወስን ነው ያሉት ኃላፊው ፣ ህብረተሰቡ የነገ ተስፋውን እንዲጨብጥ ግድቡን ሲጀምር የነበረውን ቁርጠኝነት አስቀጥሎ መጓዝ እንዳለበትም መክረዋል፡፡ መንግሥት የነገዋን ኢትዮጵያ ብሩህ ተስፋ ለማረጋገጥ ህዝቡን አነቃንቆ ግድቡን ማስፈጸምም ይጠበቅበታልም ብለዋል፡፡
አዲስ ዘመን ሚያዝያ 29/2012
ኢያሱ መሰለ